text: Madrid decidirà el concurs dels vigilants que controlaran passatgers i equipatges
  Aena confirma que el nou sistema s'implantarà a Son Sant Joan a final d'any
  P.R./P.M. | 07 juliol 1999
  Fins ara el control el feia la Guàrdia Civil.
  Madrid controlarà el concurs públic per a l'adjudicació de l'empresa de seguretat que s'encarregarà del control de passatgers i equipatges a Son Sant Joan. Segons informà ahir a Diari de Balears el cap de seguretat d'Aena, José Sanz, «ens dóna igual que sigui una empresa estatal o una UTE (Unió Temporal d'Empreses) local sempre que puguin garantir la cobertura i el servei i que tenguin un únic responsable que actuï com a portaveu davant Aena».
  Sanz ratificà que l'aeroport de Palma, igual que Madrid i Barcelona, entrarà a la darrera fase de la privatització del filtre de persones i equipatges i es durà a terme a final d'any. El responsable de seguretat assenyalà que fins ara Aena havia preferit la diversitat a les empreses de seguretat per tal que en el cas de conflicte es poguessin utilitzar altres serveis. De qualsevol manera, quan es convoqui el concurs, Palma i Madrid col·laboraran a l'hora de realitzar els informes de valoració de les empreses que s'hi presentin.
  José Sanz destacà que un dels objectius d'Aena és evitar conflictes. «Per aixó paguem a les concessions un preu acceptable per tal de complir amb el conveni col·lectiu del sector i amb la finalitat que els treballadors tenguin pau social. Ens donen molt de respecte aquests problemes».
  Segons les previsions d'Aena, en cada arc detector de metalls se situaran dos o tres vigilants, sense armes perquè no ho permet la legislació, i es canviarà la configuració de les màquines de raigs x d'acord amb el flux de passatgers tant durant el dia com durant la setmana.
  Per establir les necessitats, a Son Sant Joan s'està realitzant un estudi per establir les ratios del flux de persones. Precisament, l'obertura de totes les màquines de raigs x i els arcs de metalls ha estat una de les demandes de les companyies aèries, que rebien nombroses queixes dels seus clients perquè moltes màquines romanien tancades.